b"\n_START_ARTICLE_\nPandora (lepid\xc3\xb2pter)\n_START_SECTION_\nDistribuci\xc3\xb3\n_START_PARAGRAPH_\nCompr\xc3\xa8n les Illes Can\xc3\xa0ries, nord d'\xc3\x80frica, sud d'Europa, Orient Mitj\xc3\xa0, sud de R\xc3\xbassia, Kazakhstan, Afganistan, nord de Pakistan i nord de l'\xc3\x8dndia. Tamb\xc3\xa9 present a les Illes Balears. A Europa viu entre els 50 i 1650 msnm.\n_START_SECTION_\nDescripci\xc3\xb3\n_START_PARAGRAPH_\nEnvergadura alar d'entre 58 i 74 mm. Es caracteritza per la seva grand\xc3\xa0ria superior, el color taronja apagat de les ales, les tonalitats verdoses de les ales posteriors, l'anvers de les ales anteriors vermell per la zona discal i per les taques submarginals aplanades a l'anvers de les ales posteriors. Els mascles es diferencien per dues marques androconials a les venes V2 i V3 de l'anvers de les ales anteriors.\n_START_SECTION_\nH\xc3\xa0bitat\n_START_PARAGRAPH_\nClars de boscos caducifolis i pinars amb pres\xc3\xa8ncia de plantes robustes i riques en n\xc3\xa8ctar tals com Carduus, Cirsium i Centaurea. L'eruga s'alimenta principalment de plantes del g\xc3\xa8nere Viola.\n_START_SECTION_\nPer\xc3\xadode de vol i hibernaci\xc3\xb3\n_START_PARAGRAPH_\nUna generaci\xc3\xb3 a l'any entre juny i setembre; en alguns llocs d'\xc3\x80frica i Europa \xc3\xa9s bivoltina amb una generaci\xc3\xb3 a finals de primavera i una segona a finals d'estiu. Hiberna com a eruga jove.\n_START_SECTION_\nComportament\n_START_PARAGRAPH_\nEls imagos freq\xc3\xbcenten abeuradors i els mascles presenten comportament territorial."